**Acesulfám K** alebo **acesulfam draselný** je draselná soľ 6-metyl-1,2,3-oxatiazín-4(3*H*)-ón-2,2-dioxidu, ktorá sa používa ako neenergetické sladidlo, s priradeným kódom **E950**. Je približne 200× sladší ako sacharóza. Jeho sladivosť sa rovná sladivosti aspartámu, je polovičná v porovnaní so sacharínom a štvrtinová oprotisukralóze. Acesulfám K je predávaný pod obchodnými značkami Sunnet a SweetOne.

História
--------

Acesulfám K bol objavený v roku 1967 v nemeckej firme Hoechst (dnes Nutrinova) Claussom a Jensenom. JECFA (The Joint FAO/WHO Expert Committee on Food Additives) vyhodnotila acesulfám K ako bezpečný v roku 1983. Americká FDA povolila jeho používanie v roku 1988.

Použitie
--------

Sladidlo sa používa v širokom sortimente potravín. Používa sa v diabetických výrobkoch, žuvačkách, nealkoholických nápojoch, cukrovinkách, mrazených krémoch, majonézach, horčici a iných. Vďaka tepelnej stabilite sa používa v cukrárskej a pekárskej výrobe. Môžu ho tiež obsahovať farmaceutické produkty, výrobky ústnej hygieny či krmivo pre zvieratá.[chýba zdroj]

Kvôli horkej chuti sa vyskytuje v spojení s inými sladidlami, najčastejšie aspartámom a sukralózou. Ich kombinácia zabezpečí chuť porovnateľnú s chuťou sacharózy.

Vlastnosti
----------

Chemicky ide o draselnú soľ 6-metyl-1,2,3-oxatiazín-4(3*H*)-ón-2,2-dioxidu. Acesulfám K je biely, kryštalický prášok bez zápachu. Jeho hustota je 1,83 g/cm3. Pri izbovej teplote je dobre rozpustný vo vode – rozpustnosť pri 20 °C sa pohybuje okolo 270 g/l vody. Rozpustnosť sa zvyšuje s rastúcou teplotou – pri 100 °C sa rozpustí viac ako 1000 g v litri vody. V alkohole je acesulfám K omnoho menej rozpustný – 100 g/l v 50% etanole. Acesulfám K je stabilný aj za vyšších teplôt.

Bod topenia sa pohybuje vysoko nad hodnotou 200 °C. Rozkladom vzniká acetón, oxid uhličitý, amónny katión, sulfát a amidosulfonát. Má takmer neobmedzenú trvanlivosť, pokiaľ je uchovávaný čistý, v tuhom skupenstve a pri izbovej teplote. Je tiež odolný voči nízkym hodnotám pH, kvôli čomu sa môže používať aj vo veľmi kyslých nápojoch. Jeho ďalšou výhodu je nástup sladkej chuti, ktorý je rýchlejší ako v prípade ostatných sladidiel. Sladká chuť nepretrváva dlhšie ako vlastná chuť jedla. V ľudskom tele nie je metabolizovaný, preto ho radíme medzi nízkokalorické sladidlá. V tráviacom trakte sa rýchlo vstrebáva, ale tiež sa v nezmenenej podobe rýchlo vylúči, prevažne močom. Z tohto dôvodu nevyvoláva glykemickú odpoveď.

Účinky na zdravie
-----------------

Akceptovateľný denný príjem (ADI, z anglického *accepted daily intake*) je množstvo látky v potravinách alebo nápojoch, vyjadrené na kilogram telesnej hmotnosti, ktoré môže byť prijímané počas celého života bez akéhokoľvek rizika pre zdravie. Pre acesulfám K bol ADI stanovený organizáciami FDA a JECFA (The Joint FAO/WHO Expert Committee on Food Additives) na 0 – 15 mg/kg telesnej hmotnosti/deň. SCF (Vedecký výbor pre potraviny – *Scientific Committee on Food*) povoľuje ADI na 9 mg/kg/deň. Akceptovateľný denný príjem u detí je nižší, stanovený na 3 – 9 mg/kg/deň.

Acesulfám K a jeho účinky na zdravie boli sledované v niekoľkých štúdiách. SCF vydal záver o bezpečnosti tohto sladidla tvrdiac, že acesulfám K nie je škodlivý, pretože neboli preukázané žiadne mutagénne účinky počas doby jeho užívania. Podľa ich vyjadrenia z roku 2000 nie sú nutné ďalšie štúdie, v ktorých by sa zisťovala toxicita, karcinogenita alebo mutagenita.

V experimentoch *in vivo* sa ukázalo, že acesulfám K zvyšuje sekréciu inzulínu, ale bez zmeny hladiny glukózy v krvi. Tento účinok však bol pozorovaný pri užití veľkého množstva sladidla (ekvivalent 10 g pre priemerného človeka).

Štúdie zaoberajúce sa bezpečnosťou konzumácie sladidiel počas tehotenstva, vrátane acesulfámu K, prebiehajúce na potkanoch tvrdia, že aj pri podávaní vysokých dávok nemá acesulfámu K vplyv na plodnosť, veľkosť, hmotnosť, rast či úmrtnosť plodu. Acesulfám K je teda zaradený medzi neenergetické sladidlá, ktoré nie sú nebezpečné ani počas tehotenstva.

Je preskúmaný aj metabolizmus acesulfámu K. Výskumy prebiehali na psoch, potkanoch a ošípaných. Sladidlo bolo okamžite vstrebané a vylúčené z tela v nezmenenej podobe. Po podaní 30 mg acesulfámu K človeku bola maximálna koncentrácia v krvi nameraná po 1 – 1,5 hodine. Polčas eliminácie bol stanovený na 2 – 2,5 hod. Podľa farmakokinetických štúdii sa vylúči 95 % acesulfámu K v nezmenenej podobe, preto ho možno považovať za neenergetické sladidlo. Aj keď sladidlo nesie v názve K, teda draslík, jeho konzumácia príjem draslíka neovplyvňuje.

Referencie
----------

1. ↑   *Current EU approved additives and their E Numbers* [online]. [Cit. 2016-10-27]. Dostupné online.
2. ↑  ZDRAVOPEDIA.SK. *E950 - Acesulfam K* [online]. Zdravopedia.sk, [cit. 2023-07-13]. Dostupné online.
3. 1 2 3 4 5 6 7   *Position of the American Dietetic Association: Use of Nutritive and Nonnutritive Sweeteners* [online]. [Cit. 2016-10-27]. Dostupné online.
4. ↑  acesulfam draselný. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 38.
5. 1 2 3   *Acesulfam K* [online]. [Cit. 2016-10-27]. Dostupné online.
6. ↑   *Artificial sweeteners – a review* [online]. [Cit. 2016-10-27]. Dostupné online.
7. 1 2  KOPŘIVOVÁ, Monika. *Sladidla ve výživě člověka* [online]. Univerzita Tomáše Bati ve Zlíně, 2012, [cit. 2016-10-27]. Dostupné online.
8. ↑   *Acesulfame Potassium* [online]. IPCS INCHEM, [cit. 2016-10-27]. Dostupné online.
9. 1 2   *Alternative Sweeteners* [online]. [Cit. 2016-10-27]. Dostupné online. Archivované 2016-10-27 z originálu.
10. ↑   *Náhradní sladidla* [online]. 2013, [cit. 2016-10-27]. Dostupné online.
11. ↑   *Commercial, Synthetic Nonnutritive Sweeteners* [online]. [Cit. 2016-10-27]. Dostupné online.
12. ↑   *Position of the American Dietetic Association: Use of Nutritive and Nonnutritive Sweeteners* [online]. Journal of THE AMERICAN DIETETIC ASSOCIATION, 2004, [cit. 2016-10-27]. Dostupné online.
13. ↑   *Q&As on Acceptable Daily Intakes (ADIs)* [online]. [Cit. 2016-10-27]. Dostupné online. Archivované 2016-10-28 z originálu.
14. ↑  O'BRIEN NABORS, Lyn. *Alternative Sweeteners* [online]. [Cit. 2016-10-27]. Dostupné online. Archivované 2016-10-27 z originálu.
15. ↑   *The Effect of Artificial Sweetener on Insulin Secretion 1. The Effect of Acesulfame K on Insulin Secretion in the Rat (Studies In Vivo)* [online]. [Cit. 2016-10-27]. Dostupné online.